આ અંગે સાંપડતી માહિતી અનુસાર, ગ્રાન્ટેડ શાળાઓમાં શિક્ષકોની ઘટને લીધે શૈક્ષણિક ગુણવત્તા કથળી રહી છે. મહેકમ મુજબ શિક્ષકોની ભરતી નહીં થતા અનેક ગ્રાન્ટેડ શાળાઓનો મૃત્યુઘંટ વાગી જવાની ભીતિ કેળવણીકારોને થઈ રહી છે. કેટલીક ગ્રાન્ટેડ શાળાઓમાં જરૃરીયાતના દસ ટકા શિક્ષકોની ભરતી કરીને સરકાર પણ સંતોષનો ઓડકાર લઈ રહી છે. કેટલાક ગ્રાન્ટેડ શાળામાં ઓછા શિક્ષકોને પગલે પરિણામ કંગાળ આવી રહ્યુ છે. સરકારી શાળાઓમાં ધો-૧૦નું પરિણામ જીરો થી ત્રીસ ટકા વચ્ચે આવતુ હોવા છતા સરકારી શાળાઓ સામે કોઈ પગલા ભરવામા આવતા નથી. જ્યારે ગ્રાન્ટેડ માધ્યમિક શાળાઓને નિયમોનો કોરડો વિંઝવામાં આવી રહી છે. ગ્રાન્ટેડ શાળાનુ અસ્તિત્વ રહેશે કે નહીં..?તેવો સવામણનો સવાલ કેળવણીકારોને સતાવી રહ્યો છે. ઉલ્લેખનીય છેકે, ગ્રાન્ટેડ શાળાઓમાં શૈક્ષણિક અને બિન શૈક્ષણિક મહેકમ પૂર્ણ નહીં થતા શિક્ષણ કાર્યને ગંભીર અસર થઈ રહી છે.બીજી તરફ શિક્ષણ વિભાગના આધિકારીક સૂત્રોએ જણાવ્યુ હતું કે,માધ્યમિક અને ઉચ્ચત્તર માધ્યમિક શાળામાં શિક્ષકની ઘટ નિવારવા માટે કાર્યવાહી હાથ ધરવામાં આવશે.જોકે ક્યા સુધીમા ભરતી કાર્યવાહી પૂર્ણ થશે તે કહેવુ વહેલુ ગણાશે.